b'\n_START_ARTICLE_\nOskari Kiiras\n_START_PARAGRAPH_\nOskari Emil Kiiras (sukunimi vuoteen 1933 Lindstr\xc3\xb6m; 14. tammikuuta 1903 Helsinki \xe2\x80\x93 10. joulukuuta 1990 Helsinki) oli suomalainen kansalaisaktivisti, s\xc3\xa4velt\xc3\xa4j\xc3\xa4 ja runoilija._NEWLINE_Kiiras ty\xc3\xb6skenteli aluksi Helsingin poliisilaitoksen toimistovirkailijana ja sotien j\xc3\xa4lkeen h\xc3\xa4n toimi yksityisyritt\xc3\xa4j\xc3\xa4n\xc3\xa4. H\xc3\xa4net tuomittiin 1950-luvulla kolmeksi kuukaudeksi vankeuteen jumalanpilkasta kirjastaan Uusi uskonto ja uskonpuhdistus, ja h\xc3\xa4n suoritti rangaistuksen Naaraj\xc3\xa4rven varavankilassa. Kiiras perusti sittemmin 1957 Totuuden Yst\xc3\xa4v\xc3\xa4t nimisen uskonnollisen yhdistyksen joka toimii edelleen. Kiiras toimitti my\xc3\xb6s Totuuden Torvi-lehden seuraajaksi tarkoitettua Totuuden Sanomat-lehte\xc3\xa4 jota ehti ilmesty\xc3\xa4 kolme numeroa vuoden 1955 aikana._NEWLINE_My\xc3\xb6hemmin Kiiras oli mukana politiikassa ja h\xc3\xa4n perusti useita el\xc3\xa4kel\xc3\xa4isten asiaa ajaneita puolueita. 1980-luvulla h\xc3\xa4n s\xc3\xa4velsi Fransiskus Assisilaisen Aurinkolaulun ja l\xc3\xa4hetti s\xc3\xa4vellyksen paavi Johannes Paavali II:lle. Paavin kiitoskirjeen Kiiras tulkitsi anteeksiannoksi jumalanpilkkatuomiostaan._NEWLINE_Kiiras esiintyi my\xc3\xb6s pieness\xc3\xa4 sivuosassa Matti Kassilan 1969 ohjaamassa elokuvassa Vodkaa, komisario Palmu.'